LAUSUNTO KÄRÄJÄOIKEUKSIEN TUOMIOPIIRIJAOSTA

5 §	Khall	Oikeusministeriö pyytää lausuntoa käräjäoikeusverkoston kehittämistä selvittäneen työryhmän mietinnöstä. Työryhmämietinnössä esitetään, että käräjäoikeuspiirien määrää vähennetään nykyisestä 54 käräjäoikeudesta 25 käräjäoikeuteen. Myös käräjäoikeuksien sivukanslioiden ja istuntopaikkojen määrää esitetään vähennettäväksi. 

		Työryhmämietinnössä todetaan, että oikeuden saavutettavuuden kannalta käräjäoikeuden maantieteellisen sijainnin merkitys on vähentynyt, koska asiat on mahdollista saattaa vireille postitse tai sähköisin menetelmin.

		Käräjäoikeuksien suurin asiaryhmä ovat kiinteistöjen kirjaamisasiat, jotka ovat  siirtymässä Maanmittauslaitokselle vuoden 2010 alusta. Henkilökohtaista asiointia käräjäoikeudessa edellyttävät jatkossa lähinnä ne rikos- ja riita-asiat, joissa järjestetään suullinen istunto. Mietinnön mukaan riita-asioissa näin tapahtuu vain n. 4 %:ssa asioita. Rikosasioiden istuntokäsittelyjen arvioidaan myös vähenevän 30 %:lla.

		Pohjois-Pohjanmaalle tulisi työryhmämietinnön mukaan kaksi tuomiopiiriä; Oulun (258 491 as.) ja Ylivieskan (192 849 as.) käräjäoikeuksien tuomiopiirit. Ylivieskan piiri kattaisi myös Keski-Pohjanmaan.

		Siikalatvan kunnat Kestilä, Piippola, Pulkkila, Pyhäntä ja Rantsila esitetään sijoitettavaksi uudistuksen yhteydessä Ylivieskan käräjäoikeuden tuomiopiiriin.

		Ylivieskan käräjäoikeuspiirin pääkanslia sijaitsisi Ylivieskassa, sivukanslia Kokkolassa sekä istuntopaikat Raahessa ja Pulkkilassa.

		Oulun käräjäoikeudella olisivat istuntopaikat Oulun lisäksi Kuusamossa ja Pudasjärvellä.

		Poliisihallinnon uudistuksessa 1.1.2009 alkaen Kestilä, Piippola, Pulkkila, Pyhäntä ja Rantsila siirretään Jokilaaksojen kihlakunnan poliisilaitokseen, jonka pääpoliisiasema on Ylivieskassa.

		Siikalatvan seutukunnan latvakuntien kaupallisten, hallinnollisten ja terveyspalveluihin liittyvän asioinnin pääsuunta on Oulu. Julkiset liikenneyhteydet toimivat käytännössä myös ainoastaan Oulun suuntaan.

	Ehdotus	Pyhännän kunta lausuntonaan toteaa, että Pyhännän kuten myös muiden Siikajoen latvakuntien kaupallisen ja hallinnollisen asioinnin pääsuunta on selkeästi Oulu. 
		Oulun käräjäoikeuden alueeseen kuuluminen on siten yleisenä asiointisuuntana luonnollinen vaihtoehto.

		Pyhännän kunnan mielestä kunnan asukkaiden oikeusturvan toteutumisen kannalta käräjäoikeuden istuntopaikan säilyttäminen Pulkkilassa on erityisen tärkeää.

	Päätös	Hyväksyttiin.
		___________________